Duna Media

Duna Media Service Provider (ungarsk: Duna Médiaszolgáltató; norsk oversettelse: Medietilbyderen Duna) er Ungarns offentlige kringkastingsselskap for radio, fjernsyn og nye medier. Selskapet ble etablert i 2015 og driver syv tv-kanaler og syv radiokanaler. Duna Media er en fusjon mellom de tidligere allmennkringkasterne Magyar Televízió (MTV), Magyar Rádió (MR) og Duna TV. Duna Media er medlem av Den europeiske kringkastingsunion (EBU).


== Bakgrunn ==
Kringkastingshistorien til Ungarn strekker seg tilbake til 1920-årene, først med Magyar Rádió som startet faste sendinger 1. desember 1925. Allerede i 1936 startet de første forsøkene med fjernsyn, etterfulgt av faste prøvesendinger i 1954. Tre år senere, 1. mai 1957, startet regulære tv-sendinger gjennom Magyar Televízió (MTV).Duna Televízió startet sine sendinger i desember 1992, og var den første ungarske tv-kanalen som sendte over satellitt. Kanalen var en statseid allmennkringkaster som drev parallelt med MTV. Mens MTV i første rekke rettet seg mot befolkningen i Ungarn, skulle Duna produsere og sende programmer til ungarske minoriteter utenfor landets grenser. I 2006 startet Duna sin andre kanal, Kanal II – i dag kjent under navnet Duna World.


=== Opprettelsen av MTVA ===
De tre kringkasterne drev parallelt frem til januar 2011, da de ble underlagt selskapet MTVA sammen med nyhetsbyrået Magyar Távirati Iroda (MTI). Samtidig fikk MTI enerett på å produsere nyheter til de offentlige kringkasterne. Ifølge ungarske politikere skulle opprettelsen av MTVA bidra til å rydde opp i landets «dysfunksjonelle offentlige kringkastingssektor». Mediereformen fikk imidlertid kritikk fra utenlandske politikere og medieeksperter som mente reformen begrenset kringkasternes uavhengighet og ga regjeringen større kontroll over landets allmennkringkastere.


=== Fusjonen til ett selskap ===
I 2014 vedtok det ungarske parlamentet å fusjonere de fire kringkasterne under MTVA til ett selskap – Duna Médiaszolgáltató (Duna Media Service Provider). Ordet Duna er det ungarske navnet for elven Donau. Det nye kringkastingsselskapet og et tilhørende kringkastingsråd ble formelt opprettet 1. juli 2015. Radio- og tv-kanalene til MTV og Duna TV eksisterer fremdeles side om side i det nye kringkastingsselskapet. 
Parallelt fungerer MTVA som et overordnet organ for Duna Media. Blant annet har MTVA ansvaret for å fordele midler og ressurser til de ulike mediene og kanalene. De fleste som jobber i Duna Media er også ansatt gjennom MTVA.


== Kanaltilbud ==


=== Tv-kanaler ===
Duna Media viderefører de opprinnelige tv-kanalene til nå nedlagte Magyar Televízió og Duna TV. I tillegg har ytterligere to kanaler kommet til.
Duna – Duna Medias hovedkanal for fjernsyn. Duna henvender seg til hele befolkningen og sender underholdning, show, nyheter, dokumentarer og idrett.
M1 – sender nyheter, debatter og aktuelle programmer
M2 – barne- og familiekanal
M3 – sender historiske programmer, serier, show og filmer. Programmene er hentet fra arkivene til Magyar Televízió og Duna TV
M4 – opprettet i 2015. Sportskanal med særlig fokus på fotball, håndball, basketball, vannpolo og ishockey.
M5 – kulturkanal
Duna World – henvender seg til ungarere i utlandet.


=== Radiokanaler ===
Duna Media viderefører de opprinnelige syv radiokanalene til nå nedlagte Magyar Rádió:
Kossuth Rádió – Ungarns fremste og eldste radiokanal. Kanalen ble startet i 1925 og har over 3 millioner lyttere daglig. Kanalen sender nyheter, debatter, aktuelle programmer og kulturprogrammer.
Petőfi Rádió – retter seg mot unge og middelaldrende lyttere. Sender ny musikk, kultur- og konsertanbefalinger samt noe nyheter og kulturprogrammer.
Bartók Rádió – klassisk musikk og radioteater
Dankó Rádió – lett underholdning, ungarsk folkemusikk og noe opera
Nemzetiségi Rádió – sender programmer rettet mot etniske minoriteter i Ungarn. Nyheter, kultur og musikk 
Duna World –  sender nyheter og ungarske programmer til ungarere i utlandet
Parlamenti Rádió – sender daglig fra det ungarske parlamentet og politiske begivenheter


== Referanser ==


== Eksterne lenker ==
Offisielt nettsted 

(en) Duna Média – kategori av bilder, video eller lyd på Commons